Alastaron viikonloppu – Matintupa suksi karkuun (17.6.08 0:00)

Legends Trophy -sarjan kauden toinen kisaviikonloppu päästeltiin Alastaron moottoriradalla. Legendsit valtasivat lähtöruudut 33 auton voimin. Viikonlopun aikana tohinaa riitti moneen makuun. Jenni Krohn hätisteli miehiä, Jussi Lailavuo repi rataennätyksiä, Pekka Lehtola piti muita pujottelukeppeinä, Masa Räikkönen hävisi ”mopokisassa” Seppo Kovalaiselle, rookie-kuski Kari Ristimäki roiski rallicrossia, Scania-Koskela lauloi karaokessa kisällit suohon ja paljon muuta. Yksi asia jyräsi kuitenkin samoilla raiteilla. Pasi Matintupa näytti, että alajärveläisen vauhti ”pysyy ja paranoo niin ku pesäpallo ja paini.” Armottomaksi hiihtomieheksi tunnettu Matintupa suksi muilta karkuun molemmissa finaaleissa.

Aika-ajot olivat mennä hyvin lähelle ensimmäisen osakilpailun ohjelman mukaan. Tutut ukot pommittivat kärkiaikoja, mutta sitten jo Ahvenistolla huippuvauhtia väläytellyt Jenni Krohn veti ässän kypärästä ja täräytti sellaisen ajan johon miehet eivät kyenneet vastaamaan. Jenni kellotti ajan 1.27,873 ja Sami Erkkilä vastasi siihen samalla kierroksella ajalla 1.27, 997. Kuuden kärki Krohn, Erkkilä, Matintupa, Kumpula, Lehtola ja Haarahiltunen mahtuivat kaikki sekunnin sisään.

Kilpailun startissa Jenni Krohn ei pystynyt pitämään piikkipaikkansa. Pasi Matintupa ja Sami Erkkilä olivat epäkohteliaita ja ohittivat Jennin heti kisan alussa. Keimo ”Keippi” Lukkarila nappasi loistolähdön ja nousi ruudusta 13 sijalle kahdeksan, joka ei kuitenkaan kestänyt kalkkiviivoille saakka. Pekka Lehtola puuttui kärkiryhmästä jo tässä vaiheessa. Mies oli ratavarikolla ja mekaanikot yrittivät korjata vetaririkkoa. Kello kävi ja muut menivät kisan loppuun saakka, eikä Lehtola ehtinyt mukaan. Alussa hyvin kympin joukossa kurvannut A-J Kasi poistui radalta nokan (koneen) katkettua.

Matintupa veti letkaa viisi kierrosta eikä Erkkilä ollut koko aikana 0,4 sekuntia kauempana alajärveläisestä. Jenni Krohn menetti välillä kolmannen paikkansa Ossi Kumpulalle, mutta Jenni hyökkäsi pian takaisin kolmanneksi. Kuudennella kierroksella Erkkilä siirtyi johtoon, mutta Matintupa roikkui neljän kierroksen ajan tappituntumalla. Kun kisaa oli jäljellä kaksi kierrosta, Matintupa nokitti Erkkilän ja ruutulipulla Matintupa oli ruhtinaalliset 0,1 sekuntia ennen Erkkilää. Jenni Krohn tuuletti kolmantena ja neljänneksi ehti viimeisellä kierroksella Ossi Kumpulan ohittanut Petri Ylinen. Juha Haarahiltunen on tällä kaudella noussut Legendsien kuumaan ryhmään ja ajoi nyt aika-ajon edellyttämälle sijalle kuudenneksi.
Jussi Lailavuo antoi myrskyvaroituksen nousemalla ruudusta 21. seitsemänneksi. Takaa-ajon kahinoissa Lailavuo oli napauttanut toiseksi nopeimman kierrosajan ja se vei entisen formulakuskin toisen finaalin eturiviin.
Kympin joukkoon mahtuivat vielä Jari Karvola, Risto Ahrikkala ja Markku Parkkari.

Formulapapat Masa Räikkönen ja Seppo Kovalainen eivät saalistaneet pisteitä lauantain kisasta. Räikkösen auto ”piiputti” jo ennen starttia eikä mies halunnut häiritä muiden kisaa sotkemalla seassa pätkivällä autolla. Kovalainen oli kisassa mukana ja kiivaasti olikin, sillä McLegends irtosi viivalta ennen muita. Kovalaiselle kävi ”Ahvenistot” kun mies ei huomannut lippumerkkejä jotka ilmoittivat varaslähdöstä. Lopulta Kovalaiselle osoitettiin mustaa lippua.
-Siinä oli täysi työ kun piti ajaa kilpaa. En huomannut lippumerkkiä. Sen kyllä sitten huomasin kun mustaa lippua työnnettiin radalle ja sormella näytettiin, että sinä siinä, kuvaili suomussalmelainen hylkäystä.
Uusintaottelu

Lauantain ja yön sateiden jäljiltä sunnuntain valkeni kosteana ja aamun lämmittelyt päästeltiin vetisellä radalla. Kisaan mennessä baana kuivui ja Legendsit lähtivät radalle ”kuivan kelin” renkailla.

Paalulta startannut Erkkilä lähti liikkeelle lipevästi ja kurvasi kärkeen. Seuraavina lähtöruudukoissa olleet Lailavuo ja Matintupa pitivät sijoituksensa. Toisella kierroksella Lailavuo työnsi musta-keltaisen pirssinsä piikkiin ja kun kärkipari hakee uusia ajolinjoja Matintupa ja Ylinen tiukkasivat Erkkilän ohi. Jossakin vaiheessa Ylinenkin ehti vierailla piikissä ja suma on todella tiivis. Matintupa löysi raon kärkeen ja Erkkilä nousi kisan toiseksi. Välillä Lailavuo näytti keulaa kakkostilalla, mutta pääosin Erkkilä eteni toisena. Matintupa kärjessä polki lappua lattiaan ja repii rakoa muihin. Jenni Krohn ja Ossi Kumpula hehkuttavat koko kisan ajan kuuden nopeimman joukossa. Kauempana kärjen takana rata-ajon saloja opetteleva Kari Ristimäki kokeili heti ensimmäisellä kierroksella Legendsin ominaisuuksia rallicrossin puolella. Mies totesi, ettei laite etene soralla riittävän tehokkaasti ja palasi pienin kiemuroin takaisin mustalle pinnalle.

Ilman lauantain kilpailun aikaa Masa Räikkönen ja Pekka Lehtola lähtivät kisaan takarivistä. Kuumimman kärjen vauhdin tällä kaudella saavuttaneen Lehtolan visiirin silmikosta oli luettavissa jokaiselle kilpailijalle selkeä viesti; ”Siunaa ittes, pohojalaanen tuloo.”
Ensimmäisellä kierroksella Lehtola oli poiminut kymmenen kumppania ja kolmen kierroksen jälkeen laihialainen raivosi sijalla 13. Pari kierrosta ennen ruutulippua Lehtola oli jo hyökkäämässä kärkikuusikon kimppuun. Loppuratkaisut näyteltiin viimeisellä lenkillä.

Viimeiselle kierrokselle mennessä Matintupa on jo varmistelemassa voittoa. Lailavuo kaartaa toisena, mutta Erkkilä iskee pääsuoralla ohi ja pystyy pitämään toisen tilansa ruutulipulle saakka. Lailavuo tuuppaa kolmanneksi vain 0,09 sekuntia perässä. Sitten on muutama sekunti väliä ja Ylinen ehtii lipulle neljäntenä juuri ennen Jenni Krohnia. Lehtolan tappotahti nostaa miehen kuudenneksi, niukasti ennen jälleen hyvän kisan ajanutta Haarahiltusta. Ossi Kumpula on kahdeksas. Risto Ahrikkala ja Marko Mäkilä mahtuvat vielä top teniin.

Neljällä osakilpailuvoitolla Trophy-sarjan piikkipaikkaa vankistanut Matintupa otti tyynesti vastaa kumppaneiden samppanjasuihkut.
-Ajoin muutaman kierroksen aika rauhallisesti, mutta sitten kun samassa kärkiryhmässä alkoi olla viisi autoa, olo tuntui tukalalta. Oli pakko tehdä jotakin. Onneksi löysin sopivat raot ja pääsin ryhmästä eroon. Viimeisillä kierroksilla sain valita ajolinjat ja voitto tuntui varmalta.
Matintupa ei pitänyt pahana asiana, että on voittanut kaikki kisat tänä vuonna.
-Tavoitteita riittää. Jos vaikka yrittäisin voittaa kaikki kisat. Vielä siihen on mahdollisuus, murjaisi alajärveläinen.

Sami Erkkilä oli Ahveniston lippuhässäkän jälkeen tyytyväinen Alastaron kahteen kakkostilaan, jotka nostivat nokialaisen pistetaulukon toiseksi.
-Eilen pystyin ajamaan kilpaa voitosta, mutta jäin niukasti toiseksi. Tänään oli enemmän töitä kun taistelimme Lailavuon kanssa kakkostilasta. Sen väännön aikana Matintupa pääsi karkuun. Toinen tila kuitenkin tyydyttää. Nyt pitää miettiä mitä lääkkeitä löytyisi Matintupaa vastaan kun seuraavan kerran kisataan Vauhtiajoissa, pyöristi Erkkilä.

Kolmanneksi puristanut Jussi Lailavuo toi Dewaltin värit kärkikahinoihin. Vauhdista päätellen mies nähdään jatkossakin mitalikahinoissa.
-Nyt kun auto on saatu kaikin puolin kuntoon uskon, että pystyn jatkossakin ajamaan voitoista. Aiemmin ajaessani Legendsillä olin matkassa lähes aina yhden miehen tiimillä. Silloin ei ollut aikaa eikä mahdollisuutta laittaa autoa kilpailukuntoon. Nyt homma toimii ja tulokset näkyvät, Lailavuo kehuu.
Jari Nurmisen vanhan Legendsien Alastaron rataennätyksen romukoppaan paiskannut Lailavuo uskoo vauhtiinsa myös muilla radoilla.
-Ei se ainakaan kokemuksesta ole kiinni. Olen kilpaillut monenlaisilla autoilla. Formula kolmosilla vauhti tuli tutuksi, joten eipä rataennätykset päätä huimaa, Lailavuo kirkasti.

Lailavuon rataennätys 1:28,252 syntyi kierroksella 10. Myös Pasi Matintuvan, Pekka Lehtolan ja Sami Erkkilän kierrosajat alittivat Nurmisen vuonna 2005 ajaman ajan 1:28, 723.

Jenni Krohn nosti nyt Alastaron esityksillään itsenä Legends Trophy -sarjassa kilpailleista naiskuljettajista selväksi ykköseksi. Paalupaikka aika-ajossa ja kolmas, sekä viides sija kilpailuissa ovat sellaiset pykälät yhden viikonlopun aikana joihin muut mirrit eivät ole pystyneet. Nykyään myös kilpailijoiden määrä on jatkuvasti ylin 30:nen, jota se ei Nina Lätin ja Karline Stalan kilpaillessa aina ollut.
Odotamme mielenkiinnolla sitä kilpailua, jossa Jenni kyykyttää miehet, kuten Danica Patrick teki jenkkien Indy-formuloissa keväällä.

Formulapappojen jäsentenvälisen kisan erävoiton sunnuntain kisassa vei Masa Räikkönen, joka kukisti viidellä sijalla Seppo Kovalaisen. Trophy-sarjan taulukossa Kovalainen on kuitenkin pykälää edellä Räikköstä. Miehet ovat sijoilla 24 ja 25.

Alussa mainitun formulapappojen mopokisan voitto ratkesi Alastaron varikolla ilman ainuttakaan kiihdytystä. Masa Räikkönen kehui Kovalaiselle Monki-Hondansa helppoa käynnistystä. Honda pärähti käyntiin aina uudelleen jokaisella polkaisulla. Kovalainen ei hätkähtänyt etelän miehen kehuja – suomussalmelainen mietti hetken, teki sormillaan pari temppua ja niin miehen varikkokulkuri heräsi käyntiin kaukosäätimellä. Erävoitto meni Kovalaisella. Mistä papat kisaavat Vauhtiajoissa?

Kympin kärki Alastaron viikonlopun jälkeen. (Ajettu 4/12 osakilpailua.)
1)Matintupa 400 p. 2) Erkkilä 368 p. 3) Ylinen 359 p. 4) Kumpula 355 p. 5) Haarahiltunen 344 p. 6) Lailavuo 326 p. 7) Karvola 326 p. 8) Ahrikkala 312 p. 9) Parkkari 293 p. 10) Rinne 286 p. ( Täydelliset pisteet löytyvät www-sivujen sarjapisteiden kohdalta )

JiiVee Korpela